戲作種松
作者：蘇軾
朝代：宋

paragraphs: 我昔少年日，種松滿東岡。
初移一寸根，瑣細如插秧。
二年黄茅下，一一攢麥芒。
三年出蓬艾，滿山散牛羊。
不見十餘年，想作龍蛇長。
夜風波浪碎，朝露珠璣香。
我欲食其膏，已伐百本桑。
人事多乖迕，神藥竟渺茫。
朅來齊安野，夾路鬚髯蒼。
會開龜蛇窟，不惜斤斧瘡。
縱未得茯苓，且當拾流肪。
釜盎百出入，皎然散飛霜。
槁死三彭仇，澡換五穀腸。
青骨凝綠髓，丹田發幽光。
白髮何足道，要使雙瞳方。
却後五百年，騎鶴還故鄉。